Jussi Rantamäki

Jussi Rantamäki (s. 1980 Kokkola) on suomalainen elokuvatuottaja.

Jussi Rantamäki suoritti kulttuurituotannon kandidaatintutkinnon vuonna 2004. Opintojensa aikana ja niiden jälkeen hän työskenteli apulaisohjaajana ja kuvauspaikkajärjestäjänä.

Vuonna 2008 Rantamäki siirtyi tuottajaksi Elokuvayhtiö Aamuun.

Rantamäen tuotannot ovat päässeet isojen kansainvälisten elokuvafestivaalien ohjelmistoihin sekä kilpasarjoihin. Esikoistuotannoista Hannaleena Haurun Älä kuiskaa ystävän suuhun sai ensiesityksen Berlinalessa 2009. Juho Kuosmasen Taulukauppiaat esitettiin Cannesin Cinéfondation-sarjassa vuonna 2010. 

Festivaalimenestys on jatkunut erityisesti Cannesin elokuvajuhlilla. Juho Kuosmasen Hymyilevä mies voitti Un Certain Regard -sarjan 2016 ja Hytti nro 6 voitti Grand Prix -palkinnon 2021. 2022 Rantamäen yhdessä Emilia Haukan kanssa tuottama ja Mikko Myllylahden ohjaama Metsurin tarina voitti Cannesin elokuvajuhlien Kriitikoiden viikon niin kutsutun levityspalkinnon (Prix Fondation Gan à la Diffusion).

Rantamäen tuottama Hymyilevä mies voitti 2017 parhaan elokuvan Jussi-palkinnon ja palkittiin sen lisäksi seitsemällä muulla Jussi-palkinnolla. Hytti nro 6 sai parhaan elokuvan Jussi-palkinnon 2022. Rantamäen ja Emilia Haukan tuottama ja Elina Talvensaaren ohjaama Neiti Aika sai parhaan dokumenttielokuvan Jussin 2021.

Rantamäki on palkittu kaksi kertaa vuoden elokuvatuottaja -palkinnolla.

Valikoitu filmografia 

 Älä kuiskaa ystävän suuhun (2009)
 Kaikella rakkaudella (2013)
 Hymyilevä mies (2016)
 Lauri Mäntyvaaran tuuheet ripset (2017)
 Neiti Aika (2019)
 Fucking with Nobody (2020)
 Ensilumi (2020)
 Hytti nro 6 (2021)
 Metsurin tarina (2022)

Palkinnot ja tunnustukset 

 Saarijärven elokuvaviikon Matti Pellonpää -palkinto 2016.
 Elokuvataiteen valtionpalkinto marraskuussa 2016 yhdessä Juho Kuosmasen ja J-P Passin kanssa elokuvasta Hymyilevä mies.
 Jussi-palkinto 2017 parhaan elokuvan (Hymyilevä mies) tuottamisesta.
 Vuoden elokuvatuottaja 2017.
 Jussi-palkinto 2022 parhaan elokuvan (Hytti nro 6) tuottamisesta yhdessä Emilia Haukan kanssa.
 Vuoden elokuvatuottaja 2022 - yhdessä Emilia Haukan kanssa.

Lähteet

Aiheesta muualla 

 
 

Suomalaiset elokuvatuottajat
Jussi-palkinnon saajat
Elävät henkilöt
Vuonna 1980 syntyneet